Junior Achievement Slovensko (JA Slovensko, n.o.) je nezisková vzdelávacia organizácia, pôsobiaca na Slovensku od roku 1992. Poskytuje mladým ľuďom nadštandardné podnikateľské, ekonomické a finančné vzdelávanie prostredníctvom praktických vzdelávacích programov. Programy podporujú ekonomické a podnikateľské myslenie, dávajú študentom príležitosť eticky sa rozhodovať a orientovať v ekonomike voľného trhu ešte pred zapojením do pracovného procesu. Stimulujú mladých ľudí aktívne pristupovať k preberaniu zodpovednosti za svoju budúcnosť, čím ponúkajú aj preventívne riešenia zamestnanosti mládeže. Organizácia vytvára aktívne partnerstvo medzi podnikaním a vzdelávaním tak, aby tvorilo most medzi vyučovacím procesom a reálnym pracovným prostredím. Kladie dôraz na získavanie praktických skúseností, podporuje túžbu mladých kreatívne sa učiť a vážiť si celoživotné vzdelávanie sa.

Za viac ako 20 rokov sa organizácia postupne vypracovala na jednu z najrozvinutejších a najprofesionálnejších neziskových organizácií na Slovensku. V súčasnosti v troch regionálnych kanceláriách pracuje 11 stálych profesionálnych zamestnancov. Do činnosti organizácie sa ročne zapája takmer 500 dobrovoľných spolupracovníkov - manažérov z podnikateľskej praxe, 700 učiteľov a viac ako 17 000 študentov. Programami za 23 rokov prešlo viac ako 260 000 absolventov. Organizácia sa rozvíja pod vedením správnej rady zloženej z top manažérov významných podnikateľských subjektov.

**Úspechy JA Slovensko na Slovensku i v zahraničí:**

* + **Model Organisation** v sieti JA Europe (2008, 2009, 2010, 2011, 2012, 2013)
  + **Najlepšia ročná správa** – 3. miesto za elektronickú ročnú správu neziskovej organizácie (2006)
  + **JA-YE BEST PRACTICE AWARD** - ocenenie inovatívnych vzdelávacích programov (2007)
  + **Fuqua Global Excellence Award** (2003)
  + **Innovation Award Finalist** (2003)
  + **Growth Award Finalist** (2003)
  + **SELECT Quality Accreditation Process Certificate** - certifikát kvality za efektívne riadenie organizácie a programov podľa medzinárodných noriem Junior Achievement International (2003)
  + **1. miesto** v kategórii „On-line kurz“ na medzinárodnej súťaži **E-learning v praxi** (2003)
  + **Innovation Award** (2001)
  + **a množstvo ďalších úspechov** našich študentov a učiteľov na medzinárodných súťažiach v rámci Európy

Poslanie organizácie JA Slovensko je podporované prostredníctvom príspevkov od správnej rady, finančnou a nefinančnou podporou firiem, ale aj od priaznivcov programov Junior Achievement prostredníctvom asignácie 2 % z daní, cez nadačné granty a granty v sieti JA Europe a JA Worldwide.